SKRIFTLIG FORESPØRGSEL E-0910/02

af Gabriele Stauner (PPE-DE) og Paul Rübig (PPE-DE) til Kommissionen

(5. april 2002)

Om: Sapard-midler til Polen

I henhold til en artikel i det østrigske dagblad Der Standard den 20. marts 2002 har EU-kandidatlandet Polen store problemer med at finansiere projekter inden for rammerne af Sapard-førtiltrædelsesstøtten.

1. Kan Kommissionen bekræfte, at der ud af de 529 mio. EUR, som i henhold til det finansielle overslag i Agenda 2000 siden begyndelsen af 2000 er blevet stillet til rådighed til Sapard, endnu ikke er blevet udbetalt én eneste euro til Polen?

2. Kan Kommissionen oplyse, hvilke problemer der har været med at godkende projekter, der støttes gennem Sapard i Polen?

3. Passer det, at det polske Agentur for Omstrukturering og Modernisering af Landbruget har været indblandet i en korruptionsskandale, og derfor af Bruxelles ikke blev anerkendt som officielt udbetalingssted for Sapard-midler?

4. Hvor store tab er der i bekræftende fald tale om for Fællesskabets budget som følge af denne korruptionsskandale?

Svar afgivet på Kommissionens vegne af Günter Verheugen

(14. maj 2002)

1. Kommissionen kan bekræfte, at Polen endnu ikke (april 2002) har modtaget nogen midler fra EU under det særlige tiltrædelsesprogram vedrørende landbrug og udvikling af landdistrikter (Sapard), da forudsætningerne for, at Kommissionen kan træffe beslutning om at overdrage forvaltningen af programforanstaltningerne til Sapard-kontoret i Polen, endnu ikke er opfyldt.

2. Der skal udføres en række opgaver for at kunne opfylde målsætningerne i Sapard, navnlig i de støtteberettigede kandidatlande. Disse opgaver er beskrevet i Kommissionens rapport om Sapard til Rådet, Europa-Parlamentet, Det Økonomiske og Sociale Udvalg og Regionsudvalget(1). Ud over oplysningerne i rapporten skal det bemærkes, at Kommissionen hidtil har truffet beslutning om at overdrage forvaltningen af Sapard-støtten til syv lande (Bulgarien, Estland, Letland, Litauen, Slovenien, Den Tjekkiske Republik og Slovakiet). Der gøres gode fremskridt i de andre kandidatlande, og det forventes, at Kommissionen snart vil kunne træffe yderligere beslutninger om at overdrage støtteforvaltningen. Polen er nu langt fremme i processen, men indtil den er afsluttet, kan der ikke udvælges nogen projekter.

3. Kontoret for omstrukturering og modernisering af landbruget (ARMA) er en instans under Polens landbrugsministerium, som regeringen har udpeget til at indføre det integrerede system for forvaltning og kontrol (IACS), som Polen skal bruge til at kunne forvalte visse udbetalinger under den fælles landbrugspolitik. Selv om dette kontor også er blevet udpeget som Sapard-kontor, har det og IACS ikke de samme funktioner. IACS er det system, der skal forvalte udbetalingerne fra EU-budgettet til landbrugerne efter tiltrædelsen, mens Sapard er et førtiltrædelsesprogram, der skal hjælpe landene til at indlede omstruktureringen af deres landbrug allerede inden tiltrædelsen. De to systemer er operationelt og administrativt adskilte.

ARMA har modtaget Phare-støtte til at indføre IACS-systemet siden 1998. I september 2001 opdagede Kommissionen en række uregelmæssigheder, som medførte, at den suspenderede Phare-støtten til IACS i afventning af yderligere oplysninger fra de polske myndigheder og resultatet af en revision. De polske myndigheder har også iværksat deres egne uafhængige undersøgelser.

4. Kommissionen har lige fra begyndelsen truffet de nødvendige foranstaltninger til at beskytte de Phare-midler, der var tiltænkt IACS. Som følge heraf, og da der er udstedt et tilbagebetalingskrav (på 2,8 mio. EUR), har EU-budgettet ikke lidt nogen tab. Kommissionen afventer nu yderligere oplysninger fra de polske myndigheder om resultaterne af deres egne undersøgelser og deres planer for, hvordan de vil føre IACS videre.

(1) KOM(2001) 341 endelig udg.